Robert Edgren

Erik Anton Robert Laurensius Edgren (født 24. september 1837 i Lysvik i Värmland i Sverige, død 1. juni 1917 i Fredrikshald) var en svenskfødt norsk industrileder og proprietær. Han var mangeårig leder for Cathrineholms Jernværk.

 Biografi 
Han flyttet til Fredrikshald i 1865 og var ansatt ved Cathrineholms Jernværk i rundt femti år, først som bokholder og siden som bruksforvalter (dvs. administrerende direktør). Han eide også lystgården Marienlyst i Asak i Berg. Sammen med bl.a. sin svoger, Saugbrugsforeningens bruksbestyrer Theodor Christian Haagaas, var han en av «de tre fremste representanter for arbeidsgiverne» i Tistedalen.Edvard Bull, Arbeidermiljø under det industrielle gjennombrudd : tre norske industristrøk, s. 73, Oslo, Universitetsforlaget, 1958 Mot slutten av hans ledertid måtte jernverket legge ned sin tradisjonelle støpejernsproduksjon og ble omorganisert dels til kraftselskap tilknyttet Saugbrugsforeningen og dels til emaljefabrikk.

Han var engasjert i Høyre, hadde også flere offentlige verv og var bl.a. også kirkeverge fra 1882 til 1907. Han var en ivrig jeger og var en tid formann i Fredrikshalds jægerforening, hvor han ble utnevnt til æresmedlem.

Han var sønn av rittmester og brukseier August Eriksson Edgren på Berga bruk i Värmland og Göthilda Laura af Geijerstam. Han var gift med Emilie Petersen, datter av støpermester og proprietær Johannes Petterson og Märtha Persdotter, og hadde to døtre. Blant hans etterkommere er flyveren og alpinisten Andreas Wyller (som etablerte Wyllerløypa), Tone Bjørneboe (gift med Jens Bjørneboe) og teaterkritikeren Therese Bjørneboe.

 Referanser 

Kategori:Norske næringslivsledere
Kategori:Personer fra Halden kommune
Kategori:Fødsler i 1837
Kategori:Dødsfall i 1917